Românii din regiunea Cernăuţi i-au 
comemorat pe martirii ucişi de 
grănicerii sovietici în noaptea de 6- 
7 februarie 1941 

Românii din Mahala, regiunea Cernăuţi, i-au comemorat 
duminică pe cei aproximativ 400 de martiri nord-bucovineni 
doborati de grănicerii sovietici în noaptea de 6 spre 7 
februarie 1941, când o parte a locuitorilor din apropierea 
graniţei cu România au încercat să treacă pașnic în patria- 
mamă, scrie basilica.ro. 


Slujba de pomenire a fost oficiată de duhovnicii comunităţii, 
preoţii Gheorghe și Nicolae Moroz de la Biserica „Sfânta 
Treime”, cu răspunsuri date de corul bisericesc, condus de 
doamna preoteasă Maria. 


Au participat reprezentantul Consulatului General al României 
la Cernăuţi, ministrul plenipotenţiar Nicolae Dan Constantin, 
reprezentantul Primăriei din Mahala, Elena Nandris, fost 
primar, reprezentanți ai organizaţiilor românești din Ucraina. 


O mare parte din populaţia satelor Mahala și Ostrita, cărora s- 
au alăturat și câteva persoane din alte sate, precum Ceahor, 
Tureni, Horecea, Boian, au pornit spre graniţa cu România în 
seara de 6 februarie 1941. 


Ajunși la Lunca, în Ținutul Herta, au fost împușcați de 
grănicerii deveniți gardieni ai imensei închisori numite 
Uniunea Sovietică. Aproximativ 400 de persoane au murit 
împușcate. Cei câţiva rămași în viata, care au reușit să treacă în 
România, au povestit că apa râului Prut era roșie de sânge. 


După două zile, 42 de persoane de origine română și un 
ucrainean au fost arestate de sovietici. 14 dintre aceștia au 
fost condamnaţi la moarte, iar restul deportaţi în Gulag pentru 
10 ani, unde 11 dintre ei au murit. 


După un timp, românii au reușit să-și aducă o parte din morţii 
de la Lunca acasă. Numai o groapă din cele patru gropi 
comune a fost desfăcută și victimele reîngropate în cimitirul 
din Mahala, unde astăzi stau mărturie 107 cruci albe fără 
nume. 


Toate aceste victime sunt comemorate la Mahala în fiecare an, 
în prima duminică a lunii februarie. 


Un masacru similar a avut loc mai tărziu, în noaptea de 1-2 
aprilie 1941, la Fântâna Albă, tot în regiunea Cernăuţi. Atunci 
au murit între 4000 și 5000 de nord-bucovineni. Au fost 
îngropaţi — unii cât erau încă în viata — în poiana Varnița. 


#cernauti #mahala #martiri ucisi de sovietici 


#romanii din Ucraina #ucraina 


